גדעון סער ועופר ברקוביץ בסיור בחירות במרכז ירושלים. מרץ 2021
פתקה של מפלגת תקווה חדשה בבחירות לכנסת ה-24
**תקווה חדשה** (שם רשמי: **תקווה חדשה-הימין הממלכתי**, ובעבר: **תקווה חדשה אחדות לישראל**) היא מפלגת ימין, שכיהנה בכנסות ה-24 וה-25.

יושב ראש המפלגה הוא גדעון סער.

היסטוריה
--------

בדצמבר 2019 התמודד גדעון סער נגד בנימין נתניהו, יו"ר הליכוד וראש הממשלה, בבחירות הפנימיות לראשות המפלגה. במהלך הקמפיין אמר כי על נתניהו להתפטר בעקבות אי יכולתו להרכיב ממשלה בעתיד. נתניהו זכה ל-72.5% מקולות המתפקדים לעומת 27.5% לסער. לאחר הקמת ממשלת ישראל השלושים וחמש סער לא מונה לשר בממשלה או לתפקיד משמעותי אחר על אף שבפריימריז לרשימת הליכוד הגיע סער למקום החמישי.

לקראת הקדמת הבחירות לכנסת העשרים וארבע מ-2023 למרץ 2021, הכריז סער ב-8 בדצמבר 2020 על הקמת המפלגה. בהודעתו מתח ביקורת על ממשלת ישראל השלושים וחמש ועל בנימין נתניהו העומד בראשה, והכריז כי הוא מתמודד על ראשות הממשלה בבחירות לכנסת העשרים וארבע, וכי יתפטר באופן מיידי מהכנסת ויפרוש ממפלגת "הליכוד".

למחרת, ב-9 בדצמבר, הודיעו חברי הכנסת מסיעת "דרך ארץ", יועז הנדל וצבי האוזר, על הצטרפותם לרשימה. בתגובה להצטרפותם פיטר ראש הממשלה החלופי ושר הביטחון, בני גנץ, את הנדל מתפקידו כשר התקשורת.

ב-15 בדצמבר, חברת הכנסת יפעת שאשא-ביטון, יושבת ראש "כולנו", הודיעה על הצטרפותה למפלגה, כמספר שתיים במפלגה, ומי שעתידה לשמש ממלאת-מקום ראש הממשלה במקרה בו יעלה בידיה של המפלגה להרכיב קואליציה. בתגובה למהלך זה, פיטר יו"ר הקואליציה מיקי זוהר את שאשא-ביטון מסיעת הליכוד ואף ניסה מטעם סיעת הליכוד להכריז עליה כפורשת. אישים נוספים שחברו למפלגתו של סער: השר זאב אלקין, חברות הכנסת מיכל שיר ושרן השכל וד"ר עמנואל נבון שפרשו לשם כך מהליכוד, מאיר יצחק-הלוי, ראש עיריית אילת, ודני דיין, קונסול ישראל לשעבר בניו יורק.

ב-31 בינואר 2021 הצטרפה למפלגה חברת הכנסת הילה שי-וזאן ממפלגת כחול לבן.

בין נותני הערבות של המפלגה בבחירות 2021 היו אלפרד אקירוב (2.5 מיליון שקל), איש העסקים הקנדי יגאל שיינברג (3 מיליון שקל), איש העסקים יונתן קולבר (4 מיליון שקל) ויונתן גרינוולד (1.5 מיליון שקלים) שגם נתן ערבות למפלגת ימינה.

ב-15 באוגוסט 2022 התפלגה סיעת היחיד דרך ארץ התפלגה מתקווה חדשה.

ביולי 2023 שנתה המפלגה את שמה הרשמי לתקווה חדשה - הימין הממלכתי.

פעילות פוליטית
--------------

לאחר הבחירות לכנסת העשרים וארבע בחרה המפלגה להימנע מהמלצה לנשיא המדינה ראובן ריבלין על מי מהמועמדים להטיל את המנדט להרכבת הממשלה, אך לאחר שבנימין נתניהו החזיר את המנדט להקמת הממשלה לנשיא, המליצה המפלגה על העברת המנדט ליאיר לפיד.

המפלגה הצטרפה לקואליציה שהרכיבה את ממשלת ישראל השלושים ושש, ושלושה מחבריה כיהנו כשרים בממשלה זו: גדעון סער - סגן ראש הממשלה ושר המשפטים, זאב אלקין - שר הבינוי והשיכון ושר ירושלים ומורשת, יפעת שאשא-ביטון - שרת החינוך ומאיר יצחק הלוי כיהן כסגן שרת החינוך. בנוסף, יועז הנדל מדרך ארץ כיהן כשר התקשורת.

ב-10 ביולי 2022, לקראת הבחירות לכנסת העשרים וחמש, הכריזו גדעון סער ובני גנץ (מנהיג מפלגת חוסן לישראל) על ריצה משותפת של שתי המפלגות. בבחירות זכתה הרשימה המשותפת, שהתמודדה תחת השם המחנה הממלכתי, ב-12 מנדטים, בהם ארבעה לתקווה חדשה.

אידאולוגיה ועקרונות
-------------------

המפלגה רואה במדינת ישראל כמדינת הלאום של העם היהודי ובהתאם לך רואה חשיבות להיבטים צבאיים, כלכליים, טכנולוגיים, מחקריים, התיישבותיים של המדינה ותמיכה בעלייה לישראל. המפלגה רואה בעייתיות בשסעים חברתיים בישראל ומבטיחה לפעול לאיחוים וחיבור בין חלקי העם.

בנושאים חברתיים המפלגה מגדירה את עצמה כמפלגה ליברלית וכוללת תמיכה בלגליזציה של סמים קלים הכוללת הסדרה של ענף הקנאביס בישראל, רפורמה בקנאביס הרפואי, הכנסת קנאביס לסל התרופות, חקלאות קנאביס והתרת שימוש בזניו.  המפלגה הודיעה כי היא מחויבת לשוויון זכויות מלא לקהילת הלהט"ב בישראל בהם חקיקה האוסרת טיפולי המרה שתכליתם לשנות את נטייתו המינית של האדם, הכרה במיסוד הקשר הזוגי בין זוגות חד מיניים, תיקון חוק הפונדקאות כך שיכלול זוגות גברים ויחידנים והשוואת מעמדם בחוק של זוגות כך שיוכלו לאמץ באופן שוויוני לזוגות הטרוסקסואלים.

מבחינה כלכלית, תקווה חדשה מאמינה בכלכלה חופשית, תמיכה בעסקים קטנים ובעצמאים, שוויון הזדמנויות ובצמצום הבירוקרטיה. בנוסף, המפלגה מעוניינת לשפר את מעמד המורים ומערכת החינוך וכמו כן להגדיל את תקצוב מערכת הבריאות ולהגדיל את סל השירותים לאזרח.

תקווה חדשה הכריזה כי היא דוגלת ברפורמות במערכות השלטון, לרבות הגבלת כהונה של ראש ממשלה וראשי רשויות מקומיות. בנוסף המפלגה מעוניינת להגדיל את סמכויות השלטון המקומי על חשבון סמכויות הממשל המרכזי.

ראשי המפלגה
-----------

|  | תמונה | שם | תחילת כהונה | סיום כהונה |
| --- | --- | --- | --- | --- |
| **1** |  | **גדעון סער** | 8 בדצמבר 2020 | מכהן |
|

חברי כנסת ותוצאות בחירות
------------------------

| כנסת | מושבים | חברי כנסת | הערות |
| --- | --- | --- | --- |
| **הכנסת ה-24 (2021)** | 6 / 120 | **תקווה חדשה**: כהונה מלאה: יפעת שאשא-ביטון, שרן השכל, זאב בנימין בגין. כהונה חלקית: גדעון סער, זאב אלקין, מאיר יצחק-הלוי, מיכל שיר, מישל בוסקילה**דרך ארץ**: כהונה חלקית: יועז הנדל, צבי האוזר | ב-15 ביוני 2021 הפסיקו את חברותם בכנסת במסגרת "החוק הנורווגי":
* זאב אלקין, במקומו נכנס מאיר יצחק-הלוי.
* יועז הנדל, במקומו נכנס צבי האוזר.

ב-9 ביולי 2021 הפסיק את חברותו במסגרת "החוק הנורווגי" גדעון סער, במקומו נכנסה מיכל שיר.
ב-2 באוגוסט 2022 התפטרה מיכל שיר מהכנסת ובמקומה נכנס מישל בוסקילה |
| **הכנסת ה-25 (2022) במסגרת המחנה הממלכתי** | 4 / 120 | גדעון סער, יפעת שאשא-ביטון, זאב אלקין, שרן השכל |  |

קישורים חיצוניים
----------------

ויקישיתוף מדיה וקבצים בנושא **תקווה חדשה** בוויקישיתוף
* 

* אתר האינטרנט הרשמי של תקווה חדשה

* אתר האינטרנט הרשמי של תקווה חדשה (באנגלית)

* אתר האינטרנט הרשמי של תקווה חדשה (ברוסית)
* תקווה חדשה, ברשת החברתית פייסבוק

* תקווה חדשה, ברשת החברתית טוויטר

* תקווה חדשה, ברשת החברתית אינסטגרם

* תקווה חדשה, סרטונים בערוץ היוטיוב
* תקווה חדשה אחדות לישראל, באתר רשם המפלגות

הערות שוליים
------------

1. ↑  הודעה על רישום המפלגה ברשם המפלגות, 18 בינואר 2021
2. ↑  טל שלו‏, סער קרא לנתניהו להתפטר: עליו לקבל אחריות על המצב שבו תקועה המדינה, באתר וואלה!‏, 26 בנובמבר 2019
3. ↑  הליכוד שלו: נתניהו הביס את סער בפריימריז, באתר ynet, 27 בדצמבר 2019
4. ↑  סער עוזב את הליכוד למפלגה חדשה ומתפטר מהכנסת: "להחליף את שלטון נתניהו", באתר ynet, 8 בדצמבר 2020  
עטרה גרמן, ‏"צו השעה": גדעון סער פורש מהליכוד ויתמודד מול נתניהו, בעיתון מקור ראשון, 8 בדצמבר 2020
5. ↑  מורן אזולאי, הנדל והאוזר מצטרפים לסער: "מצבו המשפטי של נתניהו מכתיב את המצב הפוליטי", באתר ynet, 9 בדצמבר 2020
6. ↑  צבי זרחיה, גדעון סער בונה על 7.2 מיליון שקל מדרך ארץ וצירוף יעלון, באתר ynet, 10 בדצמבר 2020
7. ↑  עמית סגל ודפנה ליאל, ‏האוזר והנדל יצטרפו היום למפלגתו החדשה של סער, באתר ‏מאקו‏‏, ‏9 בדצמבר 2020‏
8. ↑  מורן אזולאי, ח"כ יפעת שאשא ביטון מצטרפת לגדעון סער, באתר ynet, 15 בדצמבר 2020;   
יקי אדמקר‏, בליכוד משכו את הבקשה להכריז על שאשא ביטון כח"כית פורשת, באתר וואלה!‏, 28 בדצמבר 2020
9. ↑  חזקי ברוך, שר המים וההשכלה הגבוהה אלקין לא השתתף בישיבת הממשלה והודיע על התפטרותו מהממשלה ומהליכוד. אלקין צפוי לחבור לסער. באתר ערוץ 7, 23 בדצמבר 2020
10. ↑   ציוץ של עמנואל נבון ברשת החברתית טוויטר, 8 בדצמבר 2020
11. ↑  אנה ברסקי, ‏לאחר ההצבעה הדרמטית: יו"ר הקואליציה הכריזו על שיר והשכל כפורשות מהליכוד, באתר מעריב אונליין, 22 בדצמבר 2020
12. ↑  N12 - מצטרף לגדעון סער: ראש עיריית אילת עוזב את הליכוד, באתר N12, ‏2020-12-28
13. ↑  הילה שי וזאן התפטרה: "מקווה שאמשיך כחברת כנסת בתקווה חדשה", באתר סרוגים
14. ↑  [
מחמם מנועים: גדעון סער גייס כבר 13.5 מיליון שקל לקמפיין הבחירות], כלכליסט
15. ↑  תקווה חדשה משנה את השם: איך תקרא מעתה המפלגה?, באתר Ice, ‏2023-07-02
16. ↑  סבב ההמלצות בבית הנשיא הסתיים: נתניהו עם רוב של 52 ממליצים, באתר וואלה!‏
17. ↑  חזקי ברוך, גדעון סער המליץ על יאיר לפיד, באתר ערוץ 7, כ"ג באייר תשפ"א
18. ↑  גנץ וסער: "אנו מתאחדים - לא לגזענות, כן לציבור החרדי", באתר כיכר השבת, ‏2022-07-10
19. ↑  תקווה ירוקה, באתר מפלגת תקווה חדשה, ‏2021-01-25
20. ↑  תקווה לקהילה הגאה, באתר מפלגת תקווה חדשה, ‏2021-03-04
21. ↑  תקווה לשינוי שיטת הממשל

| סיעות הכנסת העשרים וארבע |
| --- |
| קואליציה | יש עתיד • כחול לבן (חוסן לישראל) • ימינה (הימין החדש) • העבודה • ישראל ביתנו • תקווה חדשה (תקווה חדשה, דרך ארץ) • מרצ • רע"מ |
| אופוזיציה | הליכוד • ש"ס • יהדות התורה (אגודת ישראל, דגל התורה) • הציונות הדתית (האיחוד הלאומי – תקומה, עוצמה יהודית, נעם) • הרשימה המשותפת (בל"ד, חד"ש, תע"ל) |

| סיעות הכנסת העשרים וחמש |
| --- |
| קואליציה | הליכוד • ש"ס • יהדות התורה (אגודת ישראל, דגל התורה) • הציונות הדתית (האיחוד הלאומי – תקומה) • עוצמה יהודית • נעם |
| אופוזיציה | יש עתיד • המחנה הממלכתי (חוסן לישראל, תקווה חדשה) • העבודה • ישראל ביתנו • רע"מ • חד"ש-תע"ל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009706064105171

 |